Laat sy Liefde jou Lei: God is jou Vader - www.bybelkennis.co.za
by Mitch Kalp · Published 29/06/2011 · Updated 28/09/2014
Laat sy Liefde jou Lei: God is jou Vader – Milanie Vosloo
God is jou Vader
Wat is die mens dan dat U aan hom dink, die mensdom dat U vir hulle omgee? Psalm 8:5
Ons ken die begrip, "Vader" so goed. Elkeen van ons het immers 'n baie spesifieke beeld van wat Vader vir ons beteken. Vir sommige van ons is dit die liefdevolle mens by wie ons altyd skuiling kan gaan vind, vir ander is dit die versorger en vir party is "Pa" ongelukkig 'n gesagsfiguur wat gevrees word.
Die feit dat God ons "Vader" genoem word, beteken dat Hy 'n persoon is. Hy is nie net 'n koue afgodsbeeld of iets wat ver bo ons verstand is nie. Hy is 'n lewende Persoon wat in die rol van 'n volmaak-liefdevolle Pa na sy kinders omsien. Anders as ander pa's is hierdie Vader egter sondeloos en foutloos. Daarom sal Hy nooit iets doen wat ons sal teleurstel, seermaak of in die verleentheid bring nie. Boonop is hierdie onfeilbare Vader se opvoedingsproses met ons perfek: Hy weet presies wat elkeen van sy kinders op 'n bepaalde tydstip nodig het en lei ons met 'n sagte hand op die weg wat Hy weet ons moet gaan. Ons hemelse Pa se liefde vir ons nie afhanklik van ons gehoorsaamheid, prestasies of ons liefde vir Hom nie. Sy liefde vir sy kinders – vir jou – is eenvoudig on-voorwaardelik.
Beleef vandag iets van die liefdevolle Vader wat God vir jóú wil wees wanneer jy hoor hoe Hy vir jou sê: Jý is my geliefde kind!